1.Uvod

Uredbom (EU) br. 517/2014 zahtijeva se smanjenje količine fluorougljikovodika (HFC) koju poduzeća mogu stavljati na tržište u EU-u, npr. putem uvoza ili proizvodnje. Smanjenjem prodaje tih stakleničkih plinova, koji često uzrokuju znatno zagrijavanje, njihove će se emisije s vremenom znatno smanjiti.

Smanjivanje je započeto 2015. te će se na taj način smanjiti dopuštena opskrba HFC-om – do 2030. isporuka HFC-a smanjit će se za 79 % u usporedbi s razdobljem 2009. – 2012. Samo 2030. smanjenjem će se izbjeći emisije u količini koja odgovara 70 milijuna tona ekvivalenta CO2. To je smanjenje za dvije trećine u odnosu na zadržavanje postojećeg stanja. To će biti znatan doprinos postizanju ciljeva Unije u području klimatske politike.

Kad se opskrba HFC-om smanji, proizvođači opreme i proizvoda u kojima se danas upotrebljava HFC morat će prijeći na klimatski povoljna alternativna rashladna sredstva. Budući da je proteklih godina postignut velik tehnološki napredak, prelazak na primjerena i energetski učinkovita rashladna sredstva koja imaju nizak potencijal globalnog zagrijavanja (GWP) postao je izvediv za mnoge vrste opreme i proizvoda.

Međutim, mnoga alternativna rashladna sredstva imaju svojstva koja su manje poznata osoblju koje vrši servis opreme i krajnjim korisnicima, npr. zapaljivost i visok tlak. Da bi se omogućila sigurna ugradnja opreme u kojoj se upotrebljavaju alternativna rashladna sredstva i rukovanje njome, mora biti dostupno odgovarajuće osposobljavanje te ga tijekom razdoblja smanjivanja količine HFC-a mora proći servisno osoblje na razini EU-a. U protivnom može biti ugrožen prijelaz na alternativna rashladna sredstva te se mogu prouzročiti veći troškovi nego što je potrebno.

U tom kontekstu ovo je izvješće odgovor na članak 21. stavak 6. Uredbe (EU) br. 517/2014, kojim se propisuje da Komisija „najkasnije 1. siječnja 2017. objavljuje izvješće o pregledu zakonodavstva Unije s obzirom na osposobljavanje fizičkih osoba za sigurno rukovanje zamjenskim rashladnim sredstvima kojima bi se zamijenila ili smanjila uporaba fluoriranih stakleničkih plinova te Europskom parlamentu i Vijeću prema potrebi podnosi zakonodavni prijedlog za izmjenu relevantnog zakonodavstva Unije.” U ovom se izvješću iznosi analiza relevantnog zakonodavstva Unije. Također se procjenjuju osposobljavanje koje je trenutačno dostupno u svim državama članicama, sudjelovanje servisnog osoblja u tom osposobljavanju te ostale postojeće inicijative za osposobljavanje koje se mogu upotrijebiti kao osnova za šire promicanje osposobljavanja za alternativna rashladna sredstva.

Izradi ovog izvješća pridonio je vanjski tehnički rad izvršen za Komisiju, uključujući upitnik u kojem se tražio doprinos nadležnih tijela država članica te opsežna savjetovanja s dionicima, uključujući vijećanja unutar Savjetodavnog foruma uspostavljenog u skladu s člankom 23. Uredbe (EU) br. 517/2014.

2.Zakonodavstvo EU-a i norme za proizvode povezani s osposobljavanjem

2.1Uredba (EU) br. 517/2014 (Uredba o F-plinovima)

Uredbom (EU) br. 517/2014 i povezanim Provedbenim uredbama Komisije utvrđeni su vrlo detaljni zahtjevi na razini EU-a za osposobljavanje i certifikaciju tehničara koji rade s rashladnim sredstvima koja sadrže fluorirane stakleničke plinove. Mnogi se od njih temelje na mjerama koje se već provode u skladu s prethodnom Uredbom (EZ) br. 842/2006 i njezinim provedbenim uredbama iz 2008. Glavna je svrha tih zahtjeva osigurati da se emisije stakleničkih plinova iz opreme smanje na najmanju moguću mjeru.

Od 1. siječnja 2015. certificirani tehničari osim tehničkog znanja i praktičnog osposobljavanja za fluorirane stakleničke plinove moraju imati i „podatke o relevantnim tehnologijama za zamjenu ili smanjenje korištenja fluoriranih stakleničkih plinova i sigurno rukovanje njima”. Namjera je da se tehničarima koji se osposobljavaju za upotrebu fluoriranih stakleničkih plinova pruže određene opće informacije o svojstvima alternativnih rashladnih sredstava (npr. CO2, amonijak, ugljikovodici i HFO-i) te o karakteristikama opreme osmišljene za njihovu uporabu. Konkretniji zahtjevi osposobljavanja u pogledu alternativnih rashladnih sredstava (koja nisu fluorirani staklenički plinovi) nisu uključeni u Uredbu jer ta alternativna rashladna sredstva nisu obuhvaćena njezinim područjem primjene.

2.2Ostalo relevantno zakonodavstvo EU-a

S druge strane, ostalo zakonodavstvo EU-a čiji je cilj osigurati sigurno rukovanje opremom uključuje obveze osposobljavanja povezanog s alternativnim rashladnim sredstvima (vidjeti tablicu 1.). Osim posebnog zakonodavstva povezanog s opasnostima kao što su zapaljivost i tlak, u ovom je kontekstu relevantna šira sigurnost proizvoda te zakonodavstvo o zdravlju i sigurnosti.

Tablica 1.: Ostalo zakonodavstvo EU-a relevantno za sigurno rukovanje alternativnim rashladnim sredstvima u odnosu na fluorirane stakleničke plinove

Kategorija Zakonodavstvo EU-a Tlak Direktiva o tlačnoj opremi 97/23/EZ (i preinaka 2014/68/EU) Zapaljivost / Eksplozivne atmosfere ATEX 95 – Direktiva o eksplozivnim atmosferama 2014/34/EU (kojom se izvan snage stavlja Direktiva 94/9/EZ) ATEX 137 – Direktiva 99/92/EZ o minimalnim zahtjevima za poboljšanje sigurnosti i zaštite zdravlja radnika potencijalno izloženih riziku od eksplozivnih atmosfera Zdravlje i sigurnost Direktiva 89/391/EEZ – Okvirna direktiva o sigurnosti i zdravlju na radu (OSH) Sigurnost proizvoda Direktiva 2006/95/EZ (i preinaka 2014/35/EU) – Direktiva o niskom naponu Direktiva 2004/108/EZ (i preinaka 2014/30/EU) – Direktiva o elektromagnetskoj kompatibilnosti Direktiva 2006/42/EZ – Direktiva o strojevima

Na razini EU-a Direktivom 89/391/EEZ o okviru za sigurnost i zdravlje na radu potiču se mjere za poboljšanje sigurnosti i zdravlja radnika na radu. Navode se opći zahtjevi za osposobljavanje radnika, uključujući privremeno ili ugovorno osoblje koje radi na istom mjestu. Radnici moraju proći osposobljavanje nakon zapošljavanja (prije početka rada), u slučaju transfera ili promjene posla, kad se radna oprema uvodi ili mijenja po prvi put te kad se uvodi nova tehnologija. Iako su to opći zahtjevi, naravno da su relevantni za aspekte povezane s alternativnim rashladnim sredstvima u slučajevima kad bi rukovanje njima moglo biti opasno za radnike. U tom je kontekstu posebno važna točka uvođenja novih tehnologija. Posebni profesionalni rizici i sigurnosna pitanja obuhvaćeni su i drugim posebnim direktivama, kao što su one povezane s tlačnom opremom i eksplozivnim atmosferama.

Direktiva 2014/68/EU o tlačnoj opremi, koja je relevantna za opremu u kojoj se upotrebljava primjerice CO2, odnosi se na osposobljavanje koje zahtijevaju prijavljena tijela, organizacije trećih strana i korisnički inspektorati. Direktiva 2014/34/EZ o eksplozivnim atmosferama i Direktiva 1999/92/EZ o zaštiti sigurnosti i zdravlja radnika ključni su dijelovi europskog zakonodavstva koje se odnosi na sigurnosne zahtjeve povezane s eksplozivnim atmosferama te s poboljšanjem zaštite sigurnosti i zdravlja radnika koji bi mogli biti izloženi opasnosti od eksplozivnih atmosfera. Ti su zahtjevi relevantni za zapaljiva alternativna rashladna sredstva kao što su ugljikovodici i HFO-i. Posebni zahtjevi za osposobljavanje odnose se na osoblje nadležno za inspekcije sukladnosti. Direktivom 1999/92/EZ također se na poslodavce stavlja odgovornost da pruže primjereno osposobljavanje za rad povezano s opasnostima eksplozivnih atmosfera tako da ne upućuje izričito na alternativna rashladna sredstva, ali da uključuje relevantne aspekte kao što su informiranje radnika o opasnostima od eksplozije, poduzetim zaštitnim mjerama, načinu na koji dolazi do opasnosti, ispravnom načinu rada s opremom, osobnoj zaštitnoj opremi koju treba nositi te dostupnosti uputa za rukovanje. Dužnost pružanja osposobljavanja odnosi se i na vanjske izvođače.